Nytt norsk kirkeblad

Nytt norsk kirkeblad (NNK) er et folkekirkelig blad som vender seg til prester, andre kirkelige ansatte og interesserte lekfolk. NNK inneholder tekster og artikler med impulser til gudstjenestearbeid og kreativ omgang med kirkeårets tekster, og trykker også jevnlig aktuelt kirkestoff, debattinnlegg og bokomtaler. Bladet kommer ut med seks hefter i året (før 2016 med åtte hefter i året).
Nytt norsk kirkeblad er en publikasjon som frem til 31. desember 2016 ble utgitt av Det praktisk-teologiske seminar (PTS). PTS var direkte underlagt det til enhver tid gjeldende kirkedepartement (hovedsakelig Kirke- og utdanningsdepartementet (KUD)) og rapporterte til departementet om sin drift, deriblant om NNK. Med endringene i kirke-stat relasjonene som trådte i kraft 1. januar 2017, ble PTS fra samme dato en integrert del av Det teologiske fakultet ved Universitetet i Oslo. Det teologiske fakultet er som resultat av dette utgiver av NNK fra 2017. Bladet ligger tilgjengelig på nett i pdf-format fra Nr. 4, 2005.


== Historie ==
Kirkebladets historie går i første omgang tilbake til 1970-tallet. Det kirkelige initiativet "Alternativt arbeidsfellesskap" og det som den gang het ”Teologi for menigheten” (TfM) skapte fristeder for det radikale mindretallet i kirken. Teologi for menigheten kom med sitt første nummer i september 1973. Redaksjonen bestod av Hallvard Beck (red.), Tor Eika (Lay-out), Rolf Berg og Arne Sand, og hadde en målsetning om at universitetsteologien måtte få et "talerør". Bidragsyterne til bladets tekstgjennomganger og artikler var de første årene primært ansatte ved Det teologiske fakultet.
På slutten av 80-tallet finner redaksjonen og Det praktisk-teologisk seminar (PTS) sammen, og i 1990 overtok Det praktisk-teologiske seminar ansvaret for utgivelsen og bladet kom ut under nytt navn og med nytt utseende. Redaksjonen trengte tryggere rammer og en betalt redaksjonssekretær. Alternativt Arbeidsfellesskap hadde nådd mange av sine målsetninger og var under avvikling. PTS så behovet for å følge opp sine kandidater i menighetene gjennom en publikasjon. Fra 1997 står PTS også som ”utgiver” og fra 1998 er en av seminarets lærere fast redaktør av bladet.


====== De historiske linjer før 1973 ======
De lange historiske linjer går tilbake til den såkalte "professorstriden"  – striden om Johannes Ording kunne ansettes som professor ved Det teologiske fakultet eller ikke. På denne tiden var det kun Luthersk Kirketidende (LK) som fungerte som kirkeblad for prestene, og LK med Sigurd Odland som redaktør var imot Ordings ansettelse. Det skapte et behov for et kirkeblad som kunne målbære "de liberales" synspunkter. Dette var en viktig årsak til at "Norsk Kirkeblad" (1904 – 1957) ble opprettet med Thorvald Klaveness og Sigurd Breteville Jensen som første redaktører. Bladet gikk inn i 1957 grunnet dårlig økonomi, og ble videreført året etter med opprettelsen av det mer sentrumsorienterte "Kirkebladet" (1958 – 1969) med Øivind Seip Berggrav som redaktør. Bladet gikk inn ved utgangen av 1969.
Siden 1973 har Teologi for menigheten/NNK vært et stabilt og viktig element i mange presters arbeid med gudstjeneste og preken. En mengde prester, teologer og andre hovedsakelig kirkelig ansatte og frivillige har bidratt som redaksjonsmedlemmer og skribenter.


== Redaksjon ==
Redaksjonen består av ansatte ved det tidligere PTS (nåværende Det teologiske fakultet) og hovedsakelig prester/teologer fra Oslo-området.
Redaktør i bladet har tidligere vært en av de vitenskapelig ansatte ved Det praktisk-teologiske seminar. Fom. 2018 er førsteamanuensis ved Det teologiske fakultet, Halvard Johannessen, bladets redaktør. I tillegg har tidsskriftet en redaksjonssekretær, Sigurd Hanserud. Lars Ulrik Lange er bladets setter. 
Redaksjonen består av kirkelig ansatte (hovedsakelig prester). Alle arbeider frivillig for NNK. I 2021 består redaksjonen av Steinar Ims (seniorrådgiver i Mellomkirkelig råd), Thomas Wagle (sokneprest i Fornebulandet menighet), Ole Andreas Holen (kapellan i Sagene og Iladalen menighet) og Valborg Orset Stene (domkirkeprest i Oslo Domkirke), Marte Holm Simonsen (kapellan i Kroken menighet), Karoline Faber (sokneprest i Strømsø menighet), Marit Skjeggestad (sokneprest i Kampen menighet). 


== Referanser ==


== Eksterne lenker ==
Nytt norsk kirkeblad